Eustache Deschamps Sui-je, sui-je, sui-je belle ? Les Poëtes français, Gide, librairie, 1861, Tome premier : première période : du XIIe au XVIe siècle (p. 378-379). ◄  Chanson sur la vie de ménestrel collectionSui-je, sui-je, sui-je belle ?Eustache DeschampsGide, librairie1861ParisCTome premier : première période : du XIIe au XVIe siècleCrépet - Les Poëtes français, t1, 1861.djvuCrépet - Les Poëtes français, t1, 1861.djvu/9378-379  VIRELAI     Sui-je, sui-je, sui-je belle ? Il me semble, à mon avis, Que j’ay beau front et doulz viz, Et la bouche vermeillette ; Dictes moy se je sui belle.     J’ay vers yeulx, petit sourcis, Le chief blont, le nez traitis, Ront menton, blanche gorgette ; Sui-je, sui-je, sui-je belle ? etc.     J’ay dur sain et hault assis, Lons bras, gresles doys aussis, Et, par le faulx, sui greslette ; Dictes moy se je sui belle.     J’ay piez rondes et petiz, Bien chaussans, et biaux habis, Je sui gaye et foliette ; Dictes moy se je sui belle.     J’ay mantiaux fourrez de gris, J’ay chapiaux, j’ay biaux proffis, Et d’argent mainte espinglette ; Sui-je, sui-je, sui-je belle ?     J’ay draps de soye, et tabis, J’ay draps d’or, et blanc et bis, J’ay mainte bonne chosette ; Dictes moy se je sui belle.     Que quinze ans n’ay, je vous dis ; Moult est mes trésors jolys, S’en garderay la clavette ; Sui-je, sui-je, sui-je belle ?     Bien devra estre hardis Cilz, qui sera mes amis, Qui ora tel damoiselle ; Dictes moy se je sui belle ?     Et par Dieu, je li plevis, Que très loyal, se je vis, Li seray, si ne chancelle ; Sui-je, sui-je, sui-je belle ?     Se courtois est et gentilz, Vaillans, apers, bien apris, Il gaignera sa querelle ; Dictes moy se je sui belle.     C’est uns mondains paradiz Que d’avoir dame toudiz, Ainsi fresche, ainsi nouvelle ; Sui-je, sui-je, sui-je belle ?     Entre vous, acouardiz, Pensez à ce que je diz ; Cy fine ma chansonnelle ; Sui-je, sui-je, sui-je belle ? Visage. La tête blonde. Délicat. La taille. Beaux deniers comptants. La clef. Je lui promets. Franc, aimable. Tous les jours. Ici finit.
Sui-je, sui-je, sui-je belle ?